**Razmjena učenika – Veszprem 28.3. – 2.4.2019.**

*U pet dana vježbali smo njemački i uživali u ljepotama Mađarske u sklopu projekta Model Zaprešić, a je li nam bilo lijepo i je li vrijedilo, procijenite sami!*

U četvrtak, 28.3. zaputili smo se u Veszprem, mađarski gradić od 60 000 stanovnika. Cilj je puta bio sporazumijevanje na njemačkom, što je naravno većinom bilo ispunjeno! Tamo su nas ugostile ljubazne obitelji kojima smo jako zahvalni na tome!

U petak smo posjetili glavni grad Budimpeštu gdje su nas proveli zgradom Parlamenta koji je zaista jedna velika i čudesna građevina koja odiše poviješću. Grad smo razgledali pješke i iz autobusa. Za većinu je najljepši bio pogled na grad sa Citadele i Ribarske tvrđave. Budimpeštom protječe Dunav, premošten mnogobrojnim mostovima.

U subotu smo bili u zvjezdarnici u selu Bakonybélu Csillagdi te smo posjetili Pannonhalmu – benediktinsku opatiju iz 10. stoljeća.

Nedjelja je bio dan koji smo proveli s našim domaćinima. Većina nas je bila u adrenalinskom parku.

U ponedjeljak smo imali projektni dan na temu životinja. Podijeljeni u mješovite grupe istraživali smo životinje u veszpremskom zoološkom vrtu te smo odgovarali na razna pitanja, sve, naravno, na njemačkom jeziku. Kasnije smo u školi prezentirali naša rješenja.

Isti dan ostalo nam je još vremena za odlazak do samostana Tihany i šetnju obalom Balatona.

Navečer su nas domaćini jako lijepo ugostili i pripremili oproštajnu priredbu. U školi postoji orkestar u kojem desetak učenika svira zvona različitih veličina. Zvuče odlično!

Utorak je bio naš posljednji dan, ali nije bio manje zanimljiv od ostalih. Posjetili smo gradonačelnika grada Veszprema koji nas je upoznao s povješću grada i ukazao nam na mnogobrojne poveznice grada Veszprema s Hrvatskom (od Fausta Vrančića do rukometaša koji igraju za lokalni klub). Nakon toga smo obišli tvornicu i muzej porculana u Herendu.

Nakon ručka u školskoj blagovaonci, oprostili smo se od naših prijatelja i škole te Mađarsku napustili bogatiji za mnoga lijepa iskustva.

 Lana Tomić, 6. a